b'\n_START_ARTICLE_\nTacoma Narrows-broen (1940)\n_START_PARAGRAPH_\nTacoma Narrows-broen var den f\xc3\xb8rste broen over Pugetsundet i delstaten Washington, og i sin tid den tredje lengste hengebroen i USA. Den ble \xc3\xa5pnet for allmen ferdsel 1. juli 1940, og kollapset i sterk sidevind 7. november samme \xc3\xa5r._NEWLINE_Byggearbeidene startet i september 1938. Da veidekket kom p\xc3\xa5 plass, ble det registrert kraftige oscillerende bevegelser p\xc3\xa5 hovedspennet n\xc3\xa5r det bl\xc3\xa5ste p\xc3\xa5 tvers av brospennet, noe som fikk arbeiderne til \xc3\xa5 kalle broen for \xc2\xabGalloping Gertie\xc2\xbb. Til tross for fors\xc3\xb8k p\xc3\xa5 \xc3\xa5 f\xc3\xa5 stoppet fenomenet fortsatte bevegelsene. Om morgenen den 7. november bl\xc3\xa5ste det s\xc3\xb8rvestlig vind (p\xc3\xa5 tvers av brospennet), og hovedspennet bevegde seg en til 1,5 meter opp og ned. Dette uroet veimyndighetene litt, men broen var kjent for \xc3\xa5 ha slike bevegelser, og bilene fortsatte \xc3\xa5 passere bomstasjonen og kj\xc3\xb8re ut p\xc3\xa5 broen. Like etter klokken 10:00 \xc3\xb8kte vinden, og det begynte en oscillerende vridningsbevegelse i hovedspennet. Bevegelsen var f\xc3\xb8rst svak, men klokken 10:07 \xc3\xb8kte den kraftig med over 10 meters utslag. Veibanens vinkel sideveis var oppe i 45 grader i sykluser med omkring 5 sekunders varighet. Politiet var snar \xc3\xa5 stenge broen for all ferdsel, og de som allerede var ute p\xc3\xa5 broen kom seg i sikkerhet til fots. Klokken 10:30 raste et brosegment i hovedspennet ned i sundet, mens vridningsbevegelsene fortsatte. 11:02 kollapset ytterligere 200 meter, og 11:09 raste de siste restene av hovedspennet ned._NEWLINE_En bilsj\xc3\xa5f\xc3\xb8r l\xc3\xb8p fra bilen sin for \xc3\xa5 komme i sikkerhet, men l\xc3\xb8p dermed tilbake til bilen sin for \xc3\xa5 hente hunden sin i baksetet. Han rakk \xc3\xa5 komme seg til sikkerhet sekunder f\xc3\xb8r broa raste sammen. _NEWLINE_Ingen menneskeliv gikk tapt. Fordi USA var i gang med krigsforberedelser, ble brot\xc3\xa5rn og kabler demontert og gjenbrukt. De sunkne delene av brolegemet fungerer i dag som kunstige rev som gir oppvekstmilj\xc3\xb8 for sj\xc3\xb8organismer. _NEWLINE_Da det senere ble bygd ny bro, ble de gamle fundamentene for t\xc3\xa5rn og kabelfester benyttet.'